text: Nej til udsalg af sommerhuse
  29 juli 2011 kl. 12.29
  Et kæmpe udsalg af danske sommerhuse til især tyskere får en kold skulder af VK-regeringen.
  Ifølge en meningsundersøgelse foretaget for Politiken og TV2 går 49 procent af befolkningen ind for at fjerne den danske sommerhusregel, der forhindrer udlændige i at købe sommerhuse i Danmark. 
  Både Venstre og den konservative justitsminister, Lars Barfoed, afviser at pille ved sommerhusreglen.
  - Vi kan ikke på så fundamentalt et område lave reglerne om, bare fordi vi her og nu har et stagnerende boligmarked. Hvis vi først giver slip på denne særregel, kan vi ikke få den tilbage. På lang sigt sørger reglen for, at danskere kan købe et sommerhus til rimelige penge, siger han til Politiken.
  
  Vestkysten bakker op
  Borgmestre, ejendomsmæglere og butiksindehavere på vestkysten bakker ham op. De frygter, at store sommerhusområder på vestkysten vil ligge øde det meste af året, da tyskere ikke har samme tradition som danskere for at udleje deres feriehuse..
  Sommerhusreglen blev indført i 1973, da Danmark blev medlem af det europæiske fællesskab.
  Det skete af frygt for, at sommerhusmarkedet blev invaderet af især tyskere.
  Danskere kan frit købe feriehuse i andre europæiske lande.
  